ประกันภัยเล็กกำไรโตพรวดเบี้ยรับกระฉูด
บริษัท ไทยเศรษฐกิจประกันภัย กำไร 6 เดือนแรกพุ่งพรวด 606.76%
12 ส.ค. 2554

บริษัท ไทยเศรษฐกิจประกันภัย กำไร 6 เดือนแรกพุ่งพรวด 606.76%
นายบัลลังก์ แก้วปานกัน เลขานุการคณะกรรมการบริษัท ไทยเศรษฐกิจประกันภัย เปิดเผยผลการดำเนินงานงวด 6 เดือนแรก มีกำไรสุทธิ 18.80 ล้านบาท เพิ่มขึ้น 606.76% จากงวดเดียวกันของปีก่อน
สำหรับไตรมาส 2 ของปีมีกำไรสุทธิ 10.14 ล้านบาท เพิ่มขึ้น 478.36% เมื่อเทียบกับงวดเดียวกันของปีก่อน ซึ่งเป็นผลมาจากรายได้รวมเพิ่มขึ้น 79.95% เป็น 185.28 ล้านบาท เนื่องจากแหล่งงานที่สนับสนุนได้ส่งงานเพิ่มขึ้น ทั้งงานประกันภัยรถยนต์ และประกันภัยเบ็ดเตล็ด และบริษัทยังคงรักษาอัตราการต่ออายุของลูกค้าเก่าไว้ได้
นายสุชาติ ไตรศิริเวทวัฒน์ กรรมการผู้อำนวยการ บริษัท อินทรประกันภัย เปิดเผยว่า 6 เดือนแรกของปีนี้มีกำไรสุทธิ 18.81 ล้านบาท เพิ่มขึ้น 240.76% เมื่อเทียบกับงวดเดียวกันของปีก่อน ด้านผลการดำเนินงานเฉพาะไตรมาส 2 ของปีนี้มีกำไรสุทธิ 14.06 ล้านบาท เพิ่มขึ้น 21.83% เมื่อเทียบกับงวดเดียวกันของปีก่อน เป็นผลมาจากมีกำไรจากการรับประกันภัยเพิ่มขึ้น 9.76 ล้านบาท เป็น 15.22 ล้านบาทหรือเพิ่มขึ้น 178.7% เนื่องจากรายได้จากธุรกิจประกันภัยเพิ่มขึ้น 49.47 ล้านบาท เป็น 156.13 ล้านบาท